***Suvestinė redakcija nuo 2015-02-13 iki 2019-10-31***

*Nutarimas paskelbtas: Žin. 2007, Nr. , i. k. 1071100NUTA00000089*

***Nauja redakcija nuo 2015-02-13:***

*Nr. ,
2015-02-04,
paskelbta TAR 2015-02-12, i. k. 2015-02117*

**Lietuvos Respublikos Vyriausybė**

**NUTARIMAS**

**DĖL GERIAMOJO VANDENS TIEKIMO IR NUOTEKŲ TVARKYMO LICENCIJAVIMO TAISYKLIŲ PATVIRTINIMO**

2007 m. sausio 29 d. Nr. 89

Vilnius

Vadovaudamasi Lietuvos Respublikos geriamojo vandens tiekimo ir nuotekų tvarkymo įstatymo 5 straipsnio 2 punktu, Lietuvos Respublikos Vyriausybė nutaria:

Patvirtinti Geriamojo vandens tiekimo ir nuotekų tvarkymo licencijavimo taisykles (pridedama).

Ministras Pirmininkas Gediminas Kirkilas

Aplinkos ministras Arūnas Kundrotas

PATVIRTINTA
Lietuvos Respublikos Vyriausybės
2007 m. sausio 29 d. nutarimu Nr. 89
(Lietuvos Respublikos Vyriausybės
2015 m. vasario 4 d. nutarimo Nr. 120
redakcija)

**GERIAMOJO VANDENS TIEKIMO IR NUOTEKŲ TVARKYMO LICENCIJAVIMO TAISYKLĖS**

**I SKYRIUS**

**BENDROSIOS NUOSTATOS**

1. Geriamojo vandens tiekimo ir nuotekų tvarkymo licencijavimo taisyklės (toliau – Taisyklės) nustato geriamojo vandens tiekimo ir nuotekų tvarkymo licencijų (toliau – licencija) išdavimo, keitimo, dublikato išdavimo, galiojimo sustabdymo, galiojimo sustabdymo panaikinimo, galiojimo panaikinimo tvarką, licencijų registravimo ir dokumentų pateikimo ir nagrinėjimo tvarką.

2. Taisyklėse vartojamos sąvokos:

2.1. **licencijuojamos veiklos sąnaudų audito ataskaita** – licenciją turinčio juridinio asmens finansinių ataskaitų rinkinys ir veiklos ataskaita su nepriklausomo auditoriaus išvada;

2.2. **geriamojo vandens tiekimo ir nuotekų tvarkymo licencijos turėtojas** – juridinis asmuo, kuriam Taisyklėse nustatyta tvarka išduota geriamojo vandens tiekimo ir nuotekų tvarkymo licencija;

2.3. **geriamojo vandens tiekimo ir nuotekų tvarkymo licencija** –valstybės institucijos išduodamas oficialus dokumentas, kuriuo juridiniam asmeniui suteikiama teisė vykdyti geriamojo vandens tiekimo ir nuotekų tvarkymo veiklą;

2.4. kitos Taisyklėse vartojamos sąvokos apibrėžtos Lietuvos Respublikos geriamojo vandens tiekimo ir nuotekų tvarkymo įstatyme (toliau – Geriamojo vandens tiekimo ir nuotekų tvarkymo įstatymas) ir Lietuvos Respublikos paslaugų įstatyme.

**II SKYRIUS**

**licencijas išduodanTI institucijA ir jOS FUNKCIJOS**

3. Licencijas išduoda Valstybinė kainų ir energetikos kontrolės komisija (toliau – Komisija).

4. Komisija atlieka šias funkcijas:

4.1. nustato licencijos formą;

4.2. prižiūri ir gavusi motyvuotą skundą patikrina, kaip geriamojo vandens tiekėjai ir nuotekų tvarkytojai laikosi licencijuojamos veiklos sąlygų;

4.3. nustačiusi aplinkybes ir licencijuojamos veiklos sąlygų pažeidimus, nurodo terminą (ne ilgesnį kaip 30 kalendorinių dienų, išskyrus atvejus, kai dėl objektyvių priežasčių pažeidimams pašalinti reikia ilgesnio termino), per kurį geriamojo vandens tiekėjas ir nuotekų tvarkytojas turi pašalinti nustatytus pažeidimus;

4.4. teikia informaciją apie licencijų išdavimą, pakeitimą, galiojimo sustabdymą, galiojimo sustabdymo panaikinimą, galiojimo panaikinimą, licencijų dublikatų išdavimą valstybės institucijoms, įstaigoms, kurioms šios informacijos reikia pavestoms funkcijoms atlikti, taip pat kitiems asmenims, kuriems teisę gauti minėtą informaciją numato įstatymai.

**III SKYRIUS**

**Dokumentų pateikimAS ir nagrinėjimAS**

5. Norėdamas gauti ar pakeisti licenciją, juridinis asmuo pateikia Komisijai prašymą išduoti ar pakeisti licenciją (toliau – prašymas).

6. Juridinis asmuo, įsteigtas reorganizavimo būdu pagal Geriamojo vandens tiekimo ir nuotekų tvarkymo įstatymo 14 straipsnio 1 dalį, prašymą pakeisti licenciją viešojo geriamojo vandens tiekimo ir nuotekų tvarkymo regione Komisijai pateikia vadovaudamasis Geriamojo vandens tiekimo ir nuotekų tvarkymo įstatymo 28 straipsnio 1 dalyje nustatyta tvarka.

7. Prašyme turi būti nurodytas juridinio asmens pavadinimas, teisinė forma,kodas, buveinės adresas, telefono ryšio ir fakso numeriai, veiklos, kuria verstis prašoma licencijos, pavadinimas, šios įmonės vadovo vardas, pavardė, pareigos, telefono ryšio numeris. Prašyme juridinis asmuo taip pat nurodo savivaldybės (savivaldybių) nustatytą viešojo geriamojo vandens tiekimo ir nuotekų tvarkymo teritoriją, kurioje vykdys licencijuojamą veiklą.

8. Prie prašymo juridinis asmuo turi pridėti:

8.1. informaciją ir dokumentus, patvirtinančius, kad juridinis asmuo atitinka Geriamojo vandens tiekimo ir nuotekų tvarkymo įstatymo 27 straipsnio 3 dalyje nurodytus reikalavimus:

8.1.1. nuosavybės teise priklausančios ar kitaip teisėtai valdomos ir (arba) naudojamos geriamojo vandens tiekimo ir nuotekų tvarkymo infrastruktūros (statiniai, įrenginiai, komunikacijos, vandens ėmimo, gerinimo įrenginiai, siurblinės, vamzdynai, šuliniai, nuotekų surinkimo, laikymo, transportavimo, valymo, tyrimų įrenginiai ir kiti objektai) sąrašą su techniniais rodikliais;

8.1.2. dokumentus (geriamojo vandens tiekėjo vykdomos geriamojo vandens programinės priežiūros paskutiniojo ataskaitinio laikotarpio metinę ataskaitą, per paskutinius metus iki kreipimosi dėl licencijos atliktų geriamojo vandens laboratorinių tyrimų protokolus (ne mažiau kaip po du, atliktus pagal programinės priežiūros programą ir nuolatinės priežiūros programą) arba šių tyrimų suvestinę), patvirtinančius, kad tiekiamas geriamasis vanduo atitinka sveikatos apsaugos ministro nustatytus geriamojo vandens saugos ir kokybės reikalavimus. Kai yra rodiklių, neatitinkančių geriamojo vandens saugos ir kokybės reikalavimų, kartu pateikti Lietuvos Respublikos geriamojo vandens įstatymo 10 straipsnyje nurodytos institucijos sprendimą, leidžiantį ribotą laikotarpį tiekti geriamąjį vandenį, kuriame vienas ar keli rodikliai neatitinka higienos normų;

8.1.3. dokumentus (paskutinio ataskaitinio laikotarpio nuotekų tvarkymo apskaitos metinę ataskaitą), patvirtinančius, kad nuotekų tvarkymas atitinka aplinkos ministro nustatytus reikalavimus;

8.2. dvejų paskutinių ataskaitinių finansinių metų (arba nuo geriamojo vandens tiekėjo ir nuotekų tvarkytojo veiklos pradžios, jeigu geriamojo vandens tiekėjas ir nuotekų tvarkytojas veiklą vykdė mažiau negu dvejus finansinius metus) balanso ir pelno (nuostolių) ataskaitų duomenis ir, vadovaujantis Geriamojo vandens tiekėjų ir nuotekų tvarkytojų technologinio, finansinio ir vadybinio pajėgumo vertinimo tvarkos aprašu, apskaičiuotus finansinės būklės rodiklius.

9. Komisija privalo nustatyti, ar juridinis asmuo, norintis gauti ar pakeisti licenciją, neturi mokestinės nepriemokos Lietuvos Respublikos valstybės biudžetui, savivaldybių biudžetams ar fondams, į kuriuos mokamus mokesčius administruoja Valstybinė mokesčių inspekcija prie Lietuvos Respublikos finansų ministerijos (išskyrus tuos atvejus, kai juridiniam asmeniui mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas), nėra skolingas Valstybinio socialinio draudimo fondo biudžetui. Dėl to Komisija per 5 darbo dienas nuo dokumentų, nurodytų Taisyklių 5, 6 ir 8 punktuose, gavimo dienos pateikia atsakingoms valstybės institucijoms ir įstaigoms prašymą pateikti pažymas apie juridinį asmenį, pageidaujantį įsigyti ar pakeisti licenciją. Valstybės institucijos ir įstaigos, gavusios Komisijos prašymą pateikti pažymą apie juridinį asmenį, pageidaujantį įsigyti ar pakeisti licencijas, privalo per 10 darbo dienų pateikti Komisijai prašyme nurodytus duomenis.

**IV SKYRIUS**

**Licencijų išdavimO, keitimO TVARKA**

10. Licencijos išduodamos vadovaujantis principais, patvirtintais Geriamojo vandens tiekimo ir nuotekų tvarkymo įstatymo 25 straipsnyje.

11. Licencija išduodama, jeigu juridinis asmuo atitinka visus Geriamojo vandens tiekimo ir nuotekų tvarkymo įstatymo 27 straipsnio 3 dalyje nustatytus reikalavimus.

12. Komisija per 30 kalendorinių dienų nuo reikiamų dokumentų gavimo dienos privalo išduoti licenciją juridiniam asmeniui, pateikusiam prašymą išduoti licenciją, arba motyvuotai atsisakyti ją išduoti.

13. Terminas, per kurį Komisija turi išduoti licenciją arba motyvuotai atsisakyti ją išduoti, gali būti pratęstas Geriamojo vandens tiekimo ir nuotekų tvarkymo įstatymo 27 straipsnio 8 dalyje nustatyta tvarka.

14. Komisija sprendimą išduoti licenciją grindžia gautais dokumentais, nurodytais Taisyklių 5, 6, 8 ir 9 punktuose. Pagal dokumentuose pateiktus duomenis ir vadovaujantis Geriamojo vandens tiekėjų ir nuotekų tvarkytojų technologinio, finansinio ir vadybinio pajėgumų vertinimo tvarkos aprašu turi būti įvertinti juridinio asmens technologiniai, finansiniai ir vadybiniai pajėgumai, leidžiantys vykdyti licencijuojamą veiklą.

15. Kai viešąjį geriamojo vandens tiekimą ir nuotekų tvarkymą vykdo regioninis viešasis geriamojo vandens tiekėjas ir nuotekų tvarkytojas pagal Geriamojo vandens tiekimo ir nuotekų tvarkymo įstatymo 14 straipsnio 1 dalį, jam išduodama viena licencija aptarnauti regione esančių savivaldybių viešojo geriamojo vandens tiekimo teritorijas.

16. Komisijos išduodamoje licencijoje nurodoma:

16.1. licencijuojama veikla;

16.2. licenciją išdavusi institucija;

16.3. licencijos numeris;

16.4. geriamojo vandens tiekimo ir nuotekų tvarkymolicencijos turėtojo rekvizitai – juridinio asmens pavadinimas, teisinė forma, kodas ir buveinės adresas;

16.5. licencijos išdavimo data;

16.6. teritorija, kurioje vykdoma licencijuojama veikla.

17. Juridinis asmuo, praradęs popierinį licencijos originalą, Komisijai pateikia prašymą išduoti licencijos dublikatą. Komisija per 10 darbo dienų nuo prašymo gavimo išduoda popierinį licencijos dublikatą su žyma „Dublikatas“ arba elektroninį dublikatą.

18. Licencija keičiama vadovaujantis Geriamojo vandens tiekimo ir nuotekų tvarkymo įstatymo 28 straipsniu.

**V SKYRIUS**

**LICENCIJŲ REGISTRAVIMAS**

19. Licencijų registravimo žurnalą, kuris gali būti elektroninis arba popierinis, pildo Komisija. Jame registruojamos visos išduotos, pakeistos licencijos, licencijos, kurių galiojimas panaikintas, sustabdytas arba kurių galiojimo sustabdymas panaikintas, licencijų dublikatai, taip pat visi prašymai išduoti, pakeisti licencijas ar panaikinti jų galiojimą.

20. Licencijų žurnalo formą nustato Komisija. Popierinis licencijų registravimo žurnalas privalo būti pildomas taip, kad nebūtų įmanoma nepastebimai pakeisti jame esančių įrašų, pakeisti lapų, papildyti žurnalą naujais įrašais, pažeidžiančiais jų chronologinę tvarką. Popierinis licencijų registravimo žurnalas privalo būti įrišamas, antspauduojamas, o puslapiai numeruojami.

21. Licencijų registravimo žurnale privalo būti šie įrašai:

21.1. įrašo eilės numeris;

21.2. įrašo data;

21.3. licencijos išdavimo ar pakeitimo data, licencijos dublikato (jeigu jis išduotas) išdavimo data;

21.4. licencijos išdavimo ar pakeitimo pagrindas;

21.5. licencijos numeris;

21.6. licencijuojama veikla;

21.7. nurodyta teritorija, kurioje vykdoma licencijuojama veikla;

21.8. geriamojo vandens tiekimo ir nuotekų tvarkymolicencijos turėtojo rekvizitai (juridinio asmens pavadinimas, teisinė forma, kodas ir buveinė);

21.9. jeigu išduodama licencija pakeičia anksčiau turėtąją, – anksčiau galiojusios licencijos eilės numeris;

21.10. pažymą Komisijos posėdžiui parengęs darbuotojas (vardas, pavardė, pareigos);

21.11. licencijos galiojimo sustabdymo data;

21.12. licencijos galiojimo sustabdymo panaikinimo data;

21.13. licencijos galiojimo panaikinimo data;

21.14. asmens, atsakingo už licencijų registravimo žurnalo pildymą, parašas.

**VI SKYRIUS**

**LICENCIJOS GALIOJIMO SUSTABDYMO IR LICENCIJOS GALIOJIMO PANAIKINIMO TVARKA**

22. Licencijos galiojimas sustabdomas vadovaujantis Geriamojo vandens tiekimo ir nuotekų tvarkymo įstatymo 29 straipsniu.

23. Pašalinęs Komisijos nustatytas aplinkybes ir (arba) licencijuojamos veiklos sąlygų pažeidimus, geriamojo vandens tiekėjas ir nuotekų tvarkytojas privalo per atstumą, tiesiogiai arba elektroninėmis priemonėmis pateikti Komisijai dokumentus, įrodančius, kad Komisijos įspėjime dėl galimo licencijos galiojimo sustabdymo nurodytos aplinkybės ir (arba) pažeidimai pašalinti. Komisija ne vėliau kaip per 10 darbo dienų nuo dokumentų, įrodančių, kad pašalintos aplinkybės ir (arba) licencijuojamos veiklos sąlygų pažeidimai, gavimo dienos šią informaciją patikrina.

24. Kai informacijos tikrinimo metu paaiškėja, kad geriamojo vandens tiekėjas ir nuotekų tvarkytojas nepašalino Komisijos nustatytų aplinkybių ir (arba) licencijuojamos veiklos sąlygų pažeidimų, Komisija priima sprendimą sustabdyti licencijos galiojimą, nurodydama tokio sprendimo motyvus ir įsigaliojimo datą. Komisija apie priimtą sprendimą sustabdyti licencijos galiojimą raštu informuoja juridinį asmenį ne vėliau kaip per 5 darbo dienas nuo sprendimo priėmimo dienos.

25. Geriamojo vandens tiekėjas ir nuotekų tvarkytojas, pašalinęs licencijuojamos veiklos sąlygų pažeidimus, dėl kurių licencijos galiojimas sustabdytas, privalo per atstumą, tiesiogiai arba elektroninėmis priemonėmis pateikti Komisijai dokumentus, įrodančius, kad sprendime sustabdyti licencijos galiojimą nurodyti licencijuojamos veiklos sąlygų pažeidimai pašalinti. Komisija ne vėliau kaip per 10 darbo dienų nuo dokumentų, įrodančių, kad pašalinti licencijuojamos veiklos sąlygų pažeidimai, gavimo dienos, šią informaciją patikrina. Jeigu informacijos tikrinimo metu paaiškėja, kad geriamojo vandens tiekėjas ir nuotekų tvarkytojas pašalino Komisijos sprendime sustabdyti licencijos galiojimą nustatytus licencijuojamos veiklos sąlygų pažeidimus, ne vėliau kaip per 30 kalendorinių dienų nuo dokumentų gavimo dienos licencijos galiojimo sustabdymas panaikinamas.

26. Licencijos galiojimas panaikinamas vadovaujantis Geriamojo vandens tiekimo ir nuotekų tvarkymo įstatymo 30 straipsniu.

27. Licencijos, kurios galiojimas panaikintas, originalą geriamojo vandens tiekėjas ir nuotekų tvarkytojas privalo grąžinti Komisijai po to, kai įsigalioja Komisijos sprendimas dėl licencijos panaikinimo.

28. Geriamojo vandens tiekėjas ir nuotekų tvarkytojas, kuris planuoja nutraukti licencijuojamą veiklą, apie numatomą geriamojo vandens tiekimo ir (arba) nuotekų tvarkymo paslaugų teikimo nutraukimą privalo raštu pranešti abonentams, vartotojams ir Komisijai ne vėliau kaip prieš 12 mėnesių iki numatomo geriamojo vandens tiekimo ir (arba) nuotekų tvarkymo paslaugų teikimo nutraukimo. Komisija gautą informaciją per 5 darbo dienas praneša savivaldybės institucijai, Valstybinei maisto ir veterinarijos tarnybai ir Lietuvos Respublikos aplinkos ministerijai.

**VII SKYRIUS**

**BAIGIAMOSIOS NUOSTATOS**

29. Už licencijų išdavimą, dublikato išdavimą ir keitimą mokama valstybės rinkliava Lietuvos Respublikos rinkliavų įstatymo ir Lietuvos Respublikos Vyriausybės 2000 m. gruodžio 15 d. nutarimo Nr. 1458 „Dėl Konkrečių valstybės rinkliavos dydžių sąrašo ir Valstybės rinkliavos mokėjimo ir grąžinimo taisyklių patvirtinimo“ nustatyta tvarka.

––––––––––––––––––––

*Priedo pakeitimai:*

*Nr. ,
2015-02-04,
paskelbta TAR 2015-02-12, i. k. 2015-02117*

**Pakeitimai:**

1.

 Lietuvos Respublikos Vyriausybė, Nutarimas

Nr. ,
2015-02-04,
paskelbta TAR 2015-02-12, i. k. 2015-02117

Dėl Lietuvos Respublikos Vyriausybės 2007 m. sausio 29 d. nutarimo Nr. 89 „Dėl Viešojo vandens tiekimo licencijavimo taisyklių patvirtinimo“ pakeitimo